Document ID: 32015R0399

KOMISJONI MÄÄRUS (EL) 2015/399,
25. veebruar 2015,
millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses 1,4-dimetüülnaftaleeni, benfurakarbi, karbofuraani, karbosulfaani, etefooni, fenamidooni, fenvaleraadi, fenheksamiidi, furatiokarbi, imasapüüri, malatiooni, pikoksüstrobiini, spirotetramaadi, tepraloksüdiimi ja trifloksüstrobiini jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,
ning arvestades järgmist:
(1)
Etefooni, fenvaleraadi, pikoksüstrobiini ja tepraloksüdiimi jääkide piirnormid on kehtestatud määruse (EÜ) nr 396/2005 II lisas. Karbofuraani, karbosulfaani, fenamidooni, fenheksamiidi ja trifloksüstrobiini jääkide piirnormid on sätestatud määruse (EÜ) nr 396/2005 II lisas ja III lisa B osas. Malatiooni ja spirotetramaadi jääkide piirnormid on sätestatud määruse (EÜ) nr 396/2005 III lisa A osas. Benfurakarbi ja furatiokarbi jääkide piirnormid on sätestatud määruse (EÜ) nr 396/2005 V lisas. 1,4-dimetüülnaftaleeni ja imasapüüri puhul ei ole kõnealustes lisades konkreetseid jääkide piirnorme sätestatud ega aineid ei ole kantud kõnealuse määruse IV lisasse, seega kohaldatakse vaikimisi väärtust 0,01 mg/kg.
(2)
Seoses kasutusloa andmisega toimeainet 1,4-dimetüülnaftaleeni sisaldava taimekaitsevahendi kasutamiseks kartulite puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Esfenvaleraadi kohta on selline taotlus esitatud seoses kasutamisega paprikate ja spargelkapsa ja aedsalati puhul. Etefooni kohta on esitatud taotlus kehtivate jääkide piirnormide muutmiseks lauaoliivide puhul. Fenheksamiidi kohta on selline taotlus esitatud seoses kasutamisega mustikate, jõhvikate, karusmarjade ja õun-viirpuu marjade puhul. Malatiooni kohta on selline taotlus esitatud seoses kasutamisega tsitrusviljade, maasikate ja aedsalati puhul. Pikoksüstrobiini kohta on selline taotlus esitatud seoses kasutamisega suhkrupeedi puhul. Spirotetramaadi kohta on selline taotlus esitatud seoses kasutamisega õli tootmiseks ettenähtud oliivide puhul. Tepraloksüdiimi kohta on selline taotlus esitatud seoses kasutamisega maapirni ja redise puhul. Trifloksüstrobiini kohta on selline taotlus esitatud seoses kasutamisega koguviljade puhul.
(4)
Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus fenamidooni kohta seoses kasutamisega koodiga 0213000 tähistatud juur- ja mugulköögiviljade puhul, sibulköögiviljade, tomatite, paprikate, vürtspaprikate, baklažaanide, spargelkapsa, hiina kapsa, aedsalati ja muude salatitaimede, spinati ja samalaadsete taimede (lehed), maitsetaimede, hispaania artišoki, selleri, apteegitilli ja rabarberi puhul. Taotluse esitaja väitel põhjustab selle aine lubatud kasutamine USAs kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnorme ületaval tasemel, mistõttu tuleks kehtestada suuremad jääkide piirnormid, et hoida ära kaubandustõkete tekkimist nimetatud kultuuride importimisel.
(5)
Imasapüüri kohta on esitatud taotlus muuta kehtivat jääkide piirnormi geneetiliselt muundatud sojaoa, läätsede, päevalilleseemnete, rapsiseemnete ja sinepiseemnete puhul. Taotluse esitaja väitel põhjustab selle aine lubatud kasutamine Argentinas, Brasiilias ja Kanadas kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnorme ületaval tasemel, mistõttu tuleks kehtestada suuremad jääkide piirnormid, et hoida ära kaubandustõkete tekkimist nimetatud kultuuride importimisel. Malatiooni kohta on selline taotlus esitatud seoses kasutamisega õunte, pirnide ja ploomide puhul. Taotluse esitaja väitel põhjustab selle aine lubatud kasutamine Argentinas, Tšiilis ja Lõuna-Aafrikas kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnorme ületaval tasemel, mistõttu tuleks kehtestada suuremad jääkide piirnormid, et hoida ära kaubandustõkete tekkimist nimetatud kultuuride importimisel.
(6)
Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.
(7)
Euroopa Toiduohutusamet (edaspidi „toiduohutusamet”) hindas kõnealuseid taotlusi ja hindamisaruandeid, analüüsides eelkõige ohtu tarbijatele ja vajaduse korral ka loomadele, ning esitas jääkide kavandatud piirnormide kohta põhjendatud arvamused (2). Toiduohutusamet edastas need arvamused komisjonile ja liikmesriikidele ning tegi need üldsusele kättesaadavaks.
(8)
Toiduohutusamet järeldas oma põhjendatud arvamuses, et esitatud andmed ei ole piisavad malatiooni jääkide uute piirnormide kehtestamiseks seoses kasutamisega õunte, pirnide, ploomide ja maasikate puhul. Seepärast tuleks asjaomased kehtivad jääkide piirnormid muutmata jätta.
(9)
Komisjon sai Euroopa Vürtsiassotsiatsioonilt teavet, et märkimisväärne kogus Hiinast pärit valgete kuivatatud seente partiisid sisaldab karbofuraani jääke üle 0,1 mg/kg. Vastavalt määruse (EÜ) nr 396/2005 artiklile 43 palus komisjon toiduohutusametil hinnata kõnealust teavet eesmärgiga kehtestada kultuurseentele jääkide piirnorm impordi jaoks. Samal ajal palus komisjon toiduohutusametil kontrollida kõigi N-metüülkarbamaati sisaldavate insektitsiidide karbofuraani, karbosulfaani, benfurakarbi, furatiokarbi kehtivaid jääkide piirnorme, sealhulgas Codex Alimentarius'e komisjoni poolt vastu võetud jääkide piirnorme (edaspidi „CXLid”), mida rakendati kõnealuse määrusega.
(10)
Oma 3. veebruari 2014. aasta põhjendatud arvamuses (3) soovitas toiduohutusamet säilitada karbofuraani jääkide piirnormid värsketes kultuurseentes praeguse määramispiiri juures, 0,01 mg/kg, kuna suuremate väärtuste puhul võib tekkida tõsine risk seoses tarbijate doosiga. Lisaks sellele soovitas toiduohutusamet tühistada CXLidele vastavad karbofuraani ja karbosulfaani jääkide piirnormid mandariinide, apelsinide, päevalillede, rapsiseemnete ja vürtside puhul. Karbofuraani puhul, pidades silmas selle madalaid toksikoloogilisi kontrollväärtusi, soovitab toiduohutusamet kehtestada piirnormid allpool avastamispiiri nende toodete puhul, mis moodustavad suure osa tarbijate toidust.
(11)
Komisjon konsulteeris Euroopa Liidu referentlaboritega, mis esitasid tõendeid selle kohta, et analüütilise protsessi käigus muudetakse karbosulfaan, benfurakarb ja furatiokarb osaliselt karbofuraaniks. Seetõttu on asjakohane kehtestada N-metüülkarbamaat ühenditele ühtne jääkide määratlus. Lisaks kinnitasid Euroopa Liidu referentlaborid, et teatavate toodete puhul võimaldab tehnika areng kehtestada madalamad avastamispiirid.
(12)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(13)
Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkuseid kõnealuste normide kohta on arvesse võetud.
(14)
Määrust (EÜ) nr 396/2005 tuleks seepärast vastavalt muuta.
(15)
Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mida on enne piirnormide muutmist seaduslikult toodetud ning mille kohta on olemas teave, et tarbijakaitse kõrge tase on tagatud.
(16)
Muudetud piirnormide kohaldama hakkamisele peaks eelnema piisav ajavahemik, mille jooksul liikmesriigid ja huvitatud isikud jõuaksid piirnormide muutmisest tulenevate uute nõuete täitmiseks valmistuda.
(17)
Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II, III ja V lisa muudetakse vastavalt käesoleva määruse lisale.
Artikkel 2
Nende toodete suhtes, mis on toodetud seaduslikult enne 3. oktoobrit 2015, jätkatakse määruse (EÜ) nr 396/2005 kohaldamist sellisel kujul, nagu see kehtis enne selle muutmist käesoleva määrusega.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 3. oktoobrist 2015 seoses benfurakarbi, karbofuraani, karbosulfaani ja furatiokarbi jääkide piirnormidega.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. veebruar 2015

Labels: 1
17
20
0
3
6